Kaarel Kurismaa

Kaarel Kurismaa (sündinud 13. mail 1939 Pärnus) on eesti maali- ja installatsioonikunstnik.

Ta on üks Eesti heli- ja kineetilise kunsti alusepanijaid.Kaarel Kurismaa Kunstnike andmebaasis. Vaadatud 17.01.2025.Dokfilm "Kaarel Kurismaa. Ajatuse piirid" võitis auhinna Praha Silver Screen filmifestivalil ERR Kultuur, 16.12.2025.

Haridus ja elukäik
Kurismaa on lõpetanud 1965. aastal Tartu Kunstikooli kunstilise kujundajana ja õppinud aastatel 1966–1971 Eesti Riiklikus Kunstiinstituudis maali erialal. 

Ta on töötanud dekoraatori, animaatori ja pedagoogina.

Alates 1980. aastatest töötas ta filmilavastajana Eesti Joonisfilmis ja Nukufilmis, maalis ning lõi tähelepanuväärseid avaliku ruumi objekte.

Ta on kuulunud progerokiansamblisse Mess ning esinenud 1975. ja 1976. aastal kontsertidel Tallinna Polütehnilise Instituudi aulas.Kaarel Kurismaa Kunstnike andmebaasis. Vaadatud 17.01.2025.

 Looming 
Kurismaa on üks Eesti esimesi kineetilise kunsti viljelejaid. Ta kasutab oma teostes vormi, heli ja värvi kooskõla. Kuna kineetiline kunst tõusis Eestis põranda- või poolpõrandaalusest staatusest välja alles pärast taasiseseisvumist (esimene kineetilise kunsti näitus “Mobile”, mille korraldaja oli Kaarel Kurismaa, toimus 1995. aastal), tuntakse Kurismaad samavõrd ka maalikunstnikuna ning nukufilmide režissööri ja kunstnik-lavastajana.

Tema filmistuudiotes töötamise perioodil loodud teostest on säilinud näiteks „Kineetiline objekt“ restoranis Gloria (1987), vitraažisari „Valguse rütm“ (1987) Paide kultuurimajas ja „Tallinna trammi objekt“ (1993). Hävinud on aga mitu tuntud tööd, nagu Tallinna Postimaja „Kineetiline objekt“ (1980, koos Härmo Härmi ja Rait Präätsaga, demonteeritud 2002), Põhja Kõrgepingevõrkude „Objekt“ (1981, eemaldati 2000), „Valgussammas“ Tabasalu Ühisgümnaasiumi sissepääsu juures (1986).Kaarel Kurismaa Kunstnike andmebaasis. Vaadatud 17.01.2025.

Ta on üks Eesti kunstiajaloo eripärasemaid loojaid, sünergilise platvormiga kunstnik, kes suudab mängleva kergusega ühendada väga erinevaid väljendusvahendeid: liikumist, valgust, heli ja füüsilist vormi ning seda nii väiksemates kui ka monumentaalobjektides. Kaarel Kurismaa erilisus väljendub leidmaterjalide, mööbliosade ning neid liikuma, helisema ja vilkuma paneva elektroonika metamorfoosis. Tema liikuvad ja ümisevad objektid toimivad justkui hingestatud masinatena. Kaarel Kurismaa loomingut võib kõrvutada näiteks Jean Tinguely, Bruno Munari, Robert Rauschenbergi ja kaasaegsetest kunstnikest Fischli & Weissi loominguga.

Kunstniku 80 aasta juubeli puhul toimus 2019. aastal Kumu kunstimuuseumis tema teoste suur ülevaatenäitus „Kollase valguse orkester“ ning Temnikova & Kasela galeriis isikunäitus „Vanamees ja partituur“ – viimases eksponeeriti Kurismaa vähem tuntud kollaaže ja maale. Samal aastal jõudis Kurismaa kineetiline skulptuur „Auruekspress ja teivasjaamad“ (1993/2010) Temnikova & Kasela galerii väljapanekus Art Baseli kunstimessile.Kaarel Kurismaa Kunstnike andmebaasis. Vaadatud 17.01.2025.

Tema teoseid leidub Tartu ja Eesti Kunstimuuseumi, Tallinna Kunstihoone ning Zimmerli Kunstimuuseumi (USA) kogudes.

Isikunäitusi
 2008 “Polüfooniline”, SooSoo galerii, Tallinn
 2009 “Teise süütuse tuba”, Tartu Kunstimuuseum
 2015 “Väike masin ja sõbrad”, Vabaduse galerii, Tallinn
 2018 "Kollase valguse orkester" Kumu kunstimuuseum

Ühisnäitusi
 2013 “Sünkroonist väljas. Helikunstist vaatega minevikku”, Kumu kunstimuuseum
 Kumu püsiekspositsioon, Tallinn

 Tunnustus 
 1995 – Eesti Kultuurkapitali kujutava ja rakenduskunsti sihtkapitali aastapreemia (personaalnäitus Tallinna Linnagaleriis ja kineetilise kunsti näitus "Mobile" Tallinna Kunstihoones)
 1996 – Kristjan Raua preemia (pikaajaline loominguline tegevus, eriti kineetilise kunsti näituse "Mobile" korraldamine Kunstihoones)
 1997 – Eesti Kultuurkapitali arhitektuuri sihtkapitali aastapreemia (koos Leila Pärtelpoja, Mart Kalmu, Ülar Saare, ja Mari Kurismaaga; Riigikogu istungitesaali ajaloolise interjööri ennistamine)
 1997 – Eesti Kultuurkapitali kujutava ja rakenduskunsti sihtkapitali aastapreemia (isikunäitus Tallinna Kunstihoones, installatsioonid "Sound Graffiti" festivalil NYYD'97)
 2018 – Eesti Kultuurkapitali kujutava ja rakenduskunsti sihtkapitali elutööpreemia (Eesti kunstis ainulaadne fenomen, kelle mängulised kineetilised objektid ja heliinstallatsioonid on avardanud visuaalse kunsti piire ning loonud sünergia erinevate kunstiliikide vahel)
 2025 – Valgetähe IV klassi teenetemärk

Portreefilm
2024. aastal valmis temast ja tema loomingust portreefilm "Kaarel Kurismaa ajatuse piirid" (režissöör Aljona Suržikova)."Kinodesse jõudis Aljona Suržikova uus dokfilm kunstnik Kaarel Kurismaast" ERR kultuur, 24. jaanuar 2024.

 Isiklikku 
Tema abikaasa on sisearhitekt ja maalikunstnik Mari Kurismaa.

Viited

 Välislingid 
 Kaarel Kurismaa Kaasaegse Kunsti Eesti Keskus
 Indrek Grigor: Kurismaa ja papa Carlo on paras paar ERR, Kultuur, 9. detsember 2018

Kategooria:Eesti kunstnikud
Kategooria:Eesti Kunstiakadeemia vilistlased
Kategooria:Valgetähe IV klassi teenetemärgi kavalerid
Kategooria:Sündinud 1939